有嘆  其一
作者：陳造
朝代：宋

paragraphs: 應事如應敵，收功端有素。
詩乃隨景遷，預計幾膠柱。
鼓吹月明秋，當時亦佳句。
見卵求時夜，竟爲陰雲妬。
想像蘄爲工，故智那用據。
向來東遊意，夢境騷人賦。
出郭带月行，過山衝雪去。
風力馬欲却，寒氣鳥不度。
舊擬忽新偶，自笑邯鄲步。
與世甘數奇，失意資一悟。
覆却從萬方，翛然隨所遇。
吟情形前影，塵事風外絮。